Et vogntog med radioaktivt materiale veltet på E6 nord for Steinkjer sent tirsdag kveld.

Det var like før klokken 23.30 tirsdag kveld at politiet meldte at et vogntog med radioaktivt materiale veltet på E6 nord for Steinkjer i Trøndelag.

– Vogntoget har kjørt av veien og veltet. Vogntoget er lastet med radioaktivt materiale, så vi har derfor opprettet en sikkerhetssone på 50 meter, sier operasjonsleder Ebbe Kimmo i Trøndelag politidistrikt til TV 2.

Det skal ikke være snakk om noen lekkasje fra vogntoget.

– Så det skal ikke være noen fare per nå, men vi er på stedet for å opprettholde sikkerhetssonen og vente på trygg transport videre av det radioaktive stoffet, sier Kimmo.

Operasjonslederen sier det er svært glatt på stedet.

– Da vår patrulje hadde kommet til stedet kjørte en annen bil av veien like etter, så det er dårlige kjøreforhold, sier han.

Politiet mistenker ikke at sjåføren har gjort noe straffbart i forbindelse med utforkjøringen.

E6 var i en periode stengt som følge av ulykken. Klokken 01.07 skriver politiet på Twitter at de avslutter på stedet, og at ett felt er åpnet mens bilberging pågår.